EXTRACTO da Resolución do 6 de abril de 2026 pola que se establecen as bases reguladoras para a concesión, en réxime de concorrencia competitiva, de bolsas para persoas galegas residentes no exterior para a realización de estudos no Centro Superior de Hostalaría de Galicia, e se procede á súa convocatoria para o curso 2026/27 (código de procedemento TU200D).
Axencia de Turismo de Galicia — III. Outras disposicións — 27/04/2026

BDNS (Identif.): 900879.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións:
https://www.infosubvenciones.es/bdnstrans/GE/es/convocatoria/900879
Primeiro.
Tipoloxía e número de bolsas
1. As bolsas poderán ser de nova adxudicación ou de renovación.
2.1. As bolsas serán de nova adxudicación para os/as alumnos/as que se matriculen por primeira vez nunha titulación do CSHG.
O numero de bolsas será de:
• 5 bolsas para o grao en Xestión de Empresas Hostaleiras.
• 5 bolsas para o curso superior de Chef de Cociña e Pastelaría.
2.2. As bolsas supoñen:
• Un desconto do 80 % no prezo da matrícula ordinaria establecido na Orde do 4 de xullo de 2014 pola que se fixan os prezos privados correspondentes aos estudos conducentes á obtención das titulacións do Centro Superior de Hostalaría de Galicia, modificada pola Orde do 20 de marzo de 2026 (DOG núm. 59, do 30 de marzo).
• Unha axuda para gastos de viaxe desde o país de residencia do alumnado ata Santiago de Compostela e gastos de primeiro establecemento por unha contía máxima de 1.500 euros. Inclúense gastos de viaxe desde o país de residencia a Santiago de Compostela, aloxamento e manutención e seguro médico, no caso de que sexa necesario, ata o 1 de decembro de 2026.
3. As bolsas serán de renovación para o alumnado galego residente no exterior que obtiver a bolsa no curso anterior e que cumpra os requisitos exixidos na súa convocatoria e nas mesmas condicións en que obtivo a bolsa.
Segundo.
Persoas beneficiarias
1. Para poder optar á concesión dunha bolsa deberán cumprirse as seguintes condicións:
– Ter entre os 18 e os 30 anos (incluídos).
– Estar en posesión da nacionalidade española.
– Residir fóra de España.
– Acreditar un mínimo de dous anos de residencia fóra de España inmediatamente anteriores á data da presentación da solicitude.
– Estar vinculado/a a Galicia dalgún destes xeitos:
• Ser persoa emigrante nacida en Galicia.
• Ser persoa emigrante non nacida en Galicia, pero ter residido en Galicia de forma continuada durante dez (10) anos con nacionalidade española antes de emigrar.
• Ser descendente por consanguinidade dunha persoa nacida en Galicia.
– No caso das bolsas para estudos do grao en Xestión de Empresas Hostaleiras, ter solicitada a preadmisión no curso 2026/27 antes de que remate o prazo de presentación de solicitudes destas bolsas ou, no caso de bolsas de renovación, estar matriculado no grao en Xestión de Empresas Hostaleiras (1º, 2º ou 3º).
– No caso das bolsas para o curso superior de Chef de Cociña e Pastelaría, ter sido admitido/a no curso 2026/27 antes de que remate o prazo de presentación de solicitudes destas bolsas.
– Non estar incurso/a en ningunha das circunstancias especificadas no artigo 10.2 da Lei 9/2007, do 13 de xuño, de subvencións de Galicia.
2. Ademais, para os estudos de grao en Xestión de Empresas Hostaleiras exíxese a homologación do título de bacharelato.
3. Para o alumnado galego residente no exterior que curse o grao de Xestión de Empresas Hostaleiras e que teña que renovar a bolsa:
– A nota media no expediente académico do curso do/da bolseiro/a ten que ser igual ou superior ao 10 % da nota media de todos os expedientes dos/das alumnos/as matriculados/as no curso polo que lle foi concedida a bolsa, cumprir os requisitos para matricularse no curso completo e que o/a bolseiro/a cumpra os requisitos académicos previstos no artigo 22.a) para o seu mantemento.
4. Quedan excluídas aquelas persoas que resultasen beneficiarias desta bolsa na convocatoria anterior e que causasen baixa ou renunciasen a ela.
Terceiro.
Obxecto e réxime
Estas bases teñen por obxecto o establecemento de bolsas de matrícula ordinaria e unha axuda para gastos de primeiro establecemento e viaxe, en réxime de concorrencia competitiva, para as persoas galegas residentes no exterior que cursen as titulacións que imparte o CSHG no curso 2026/27, código de procedemento TU200D.
Cuarto.
Financiamento
1. As bolsas previstas nesta resolución constitúen axudas en especie no caso da matrícula ordinaria no CSHG.
2. A Axencia de Turismo de Galicia financiará a axuda para gastos de viaxe e primeiro establecemento con cargo á aplicación orzamentaria 04.A2.761A.480.0, proxecto 2015 00006, dos orzamentos xerais da Comunidade Autónoma de Galicia para o ano 2026, cun crédito total de 15.000 euros.
Quinto.
Bases reguladoras
Resolución do 6 de abril de 2026 pola que se establecen as bases reguladoras para a concesión, en réxime de concorrencia competitiva, de bolsas para persoas galegas residentes no exterior para a realización de estudos no Centro Superior de Hostalaría de Galicia, e se procede á súa convocatoria para o curso 2026/27 (código de procedemento TU200D).
Sexto.
Prazo de presentación de solicitudes
O prazo de presentación de solicitudes comezará a partir do día seguinte ao da publicación desta resolución no
Diario Oficial de Galicia
e rematará o día 29 de maio de 2026.
Se o último día de prazo é inhábil, entenderase prorrogado ao primeiro día hábil seguinte e, se no mes do vencemento non hai día equivalente ao inicial do cómputo, entenderase que o prazo remata o último do mes.
Sétimo.
Aboamento e xustificación
1. A bolsa de matrícula non supón a entrega efectiva de diñeiro ao alumnado ao cal lle foi concedida. A concesión da bolsa supón a posibilidade de matricularse nas titulacións sen necesidade de aboar o importe que lle foi concedido segundo o tipo de bolsa.
Unha vez publicada a resolución de concesión no
Diario Oficial de Galicia
, a persoa beneficiaria poderá aplicar o desconto correspondente sobre o prezo da matrícula.
2. O aboamento da axuda para os gastos da viaxe desde o país de residencia ata Santiago de Compostela e os gastos de primeiro establecemento realizarase unha vez que o alumnado estea admitido e matriculado no CSHG. As axudas serán transferidas directamente á persoa beneficiaria, a través dunha conta bancaria aberta en España. Para esta finalidade, as persoas beneficiarias deberán achegar o certificado de titularidade bancaria correspondente.
Xunto coa solicitude de cobramento deberán achegarse facturas e xustificantes de pagamentos dos billetes de viaxe, aloxamento e manutención e seguro médico, de ser o caso. A data das ditas facturas e xustificantes de pagamentos estará comprendida entre a data de admisión no CSHG e o 30 de novembro de 2026.
En ningún caso se aboará un importe maior do xustificado polo alumnado nos documentos probatorios mencionados con anterioridade. O prazo de presentación da solicitude de cobramento ten como data límite o 1 de decembro de 2026.
Santiago de Compostela, 6 de abril de 2026